金陵江上遇蓬池隱者
作者：李白
朝代：唐

paragraphs: 心愛名山遊，身隨名山遠。
羅浮麻姑臺，此去或未返。
遇君蓬池隱，就我石上飯。
空言不成歡，強笑惜日晚。
綠水向雁門，黃雲蔽龍山。
歎息兩客鳥，裴回吳越間。
共語一執手，留連夜將久。
解我紫綺裘，且換金陵酒。
酒來笑復歌，興酣樂事多。
水影弄月色，清光奈愁何。
明晨挂帆席，離恨滿滄波。